Echinocțiul de primăvară 2024 a avut loc miercuri, pe 20 martie, la ora 05:06 (ora României). Fenomenul marchează începutul primăverii astronomice în emisfera nordică, în timp ce în emisfera sudică începe toamna astronomică.
Echinocțiul de primăvară reprezintă, de asemenea, data la care se spune că "ziua este egală cu noaptea", adică orele de lumină sunt egale cu cele de întuneric.
Trecerea la ora de vară în 2024 va fi la câteva zile după acest eveniment, pe 31 martie, când ceasurile sunt date înainte cu o oră.
În acest an, echinocțiul de primăvară pică miercuri, pe 20 martie, și este data la care se spune că "ziua este egală cu noaptea", adică orele de lumină sunt egale cu cele de întuneric. Echinocţiul reprezintă momentul în care Soarele, în mişcarea sa anuală, trece prin punctul de intersecţie a eclipticii cu Ecuatorul ceresc, ziua fiind egală cu noaptea în orice loc de pe Pământ. Cele două puncte de pe ecliptică, în care se află Soarele în momentul echinocţiului, se numesc puncte echinocţiale, fiind denumite punctul vernal şi, respectiv, punctul autumnal. Astfel, există două fenomene: echinocţiul de primăvară şi echinocţiul de toamnă.
La echinocțiul de primăvară începe noul an agrar. Pe vremuri, copiii "băteau" pământul cu bețe, pentru a alunga frigul.
Intră frig și ieși căldură
Să se facă vreme bună
Pe la noi pe bătătură
În unele zone, copii și tinerii se strângeau în grupuri și împodobeau cu flori o creangă de copac. Apoi colindau în casele gospodarilor și primeau în schimb o floare, bani, ouă sau cadouri.
Fetele purtau în păr florile primite. Mai exista obiceiul de a aprinde focuri pe dealuri, pentru a alunga iarna.
Se spune că în această zi nu este bine să te cerți. Altfel, vei strica armonia și liniștea așteptate. De asemenea, ar fi bine să acorzi o atenție mai bună plantelor și, mai ales, să nu le faci rău. Altfel, se spune că răul se poate întoarce împotriva ta.
Din punct de vedere astrologic, în momentul echinocțiului de primăvară are loc trecerea Soarelui din zodia Peștelui în zodia Berbecului, iar faptul că ziua devine egală cu noaptea simbolizează o stare de armonie, de transformare profundă, atât a naturii exterioare, cât și o transformare benefică a naturii noastre umane. În perioada echinocțiului de primăvară, totul tinde să iasă la suprafață și să se bucure de energiile profunde ale primăverii.
În tradițiile spirituale, se afirmă că orice formă de evoluție are trei etape distincte, respectiv creația, menținerea și resorbția sau distrugerea, cărora li se adaugă momentul de apogeu a ceea ce s-a creat.
Astfel, echinocțiul de primăvară simbolizează creația, solstițiul de vară – apogeul, echinocțiul de toamnă – începerea perioadei de resorbție, iar solstițiul de iarnă – perioada de conservare, care echivalează cu momentul de pregătire pentru un nou ciclu temporal.